Politi-teori: Sigrid (16) kan ha tatt T-banen hjem
Etterforskerne står på bar bakke i jakten på svar om hvilken vei Sigrid Giskegjerde Schjetne (16) gikk. Det finnes ingen observasjoner av henne etter at hun forlot sin venninne i Vetlandsveien litt før midnatt 4. august. Politiet har derfor åpnet for at hun aldri gikk den mest aktuelle ruten: Gjennom Godlia og ned til Låveveien, så opp Dalbakkveien før en eventuell passering av barnehagen hvor sko, mobil og en sokk ble funnet - kun 300 meter fra hennes eget hjem. Hanne Kristin Rohde, leder for Seksjonen for vold- og seksualforbrytelser ved Oslo politidistrikt, bekrefter at politiet har vurdert muligheten for at Sigrid kan ha tatt T-bane. - Ja, det har vi absolutt, allerede på mandag undersøkte vi denne muligheten, sier Rohde, som derfor ikke utelukker at Sigrid frivillig eller med tvang kan ha tatt T-bane. Den nærmeste stasjonen fra venninnen er Tveita, hvor de eneste kjente overvåkningsbildene av Sigrid er tatt kl. 19.45, flere timer før forsvinningen, i det hun går på en buss. - Samtidig vet vi at telefonen og skoene ble funnet ved barnehagen, og det må vi vurdere opp mot hverandre, fortsetter Rohde. Gransker overvåkingsbilder Politiet har forsøkt å hente inn overvåkningsbilder fra flere aktuelle T-baner. - Men enten har ikke de hatt overvåkningsbilder, eller så har de vært av for dårlig kvalitet, sier Rohde. VG har målt tiden det tar å gå fra Vetlandsveien til Tveita T-banestasjon, og tiden det tar å gå fra Godlia T-banestasjon til Axel Brinchs vei, hvor Sigrid bor. Undersøkelsene viser at Sigrid, som skal ha forlatt venninnen litt før midnatt, ville rukket både en T-bane fra Tveita til Hellerud og derfra til Godlia, for så å rekke hjem til avtalen med foreldrene kl. 00.30. Om hun derimot skulle gått hele veien hjem ville hun med normal, rask gange ikke ha vært nødt til å forlate venninnen, drøyt to kilometer hjemmefra, før noe over midnatt. Meteorologisk institutt opplyser at det kan ha vært regn i luften på Østensjø nærmere midnatt 4. august. - Målestasjonen på Blindern viser fem millimeter nedbør mellom kl. 21.00 og 23.00 den kvelden. Denne bygen kom noe senere til Østensjø. Selv om det trolig var opphold der fra kl. 23.30, kan det fortsatt ha vært rester av bygen som hang igjen, sier meteorolog Tor Ivar Mathisen.Nicklas Moe (21) sitt soverom vender ut mot Ytre Ringvei, som er den mest opplyste veien til Tveita T-bane. - Jeg la meg rundt midnatt den kvelden. Etter en stund hørte jeg kraftige, skrekkfilmaktige skrik. Det kom tre-fire stykker med korte mellomrom og det var helt tydelig at det ikke bare var noen som ropte på noen, sier Moe. Moe er ikke er avhørt, men han har meldt opplysningen til politiet. Etter å ha bodd hele livet på Østensjø mener han den enkleste og mest logiske veien for Sigrid ville være å gå hjem gjennom Godlia fra venninnen. - Men hadde jeg ønsket å gå kortest mulig, med mest mulig belysning og hatt mest mulig tak over hodet, ville jeg nok tenkt på å ta T-banen fra Tveita, sier Moe, som bor noen få minutters gange fra Sigrids venninne mot Tveita. Senest lørdag var politiet på Østensjø for å gå opp aktuelle ruter Sigrid kan ha tatt. - Vi har undersøkt alle mulige veier vi har greit å tenke ut, både til fots og med bil. Vi har også undersøkt eksempelvis nærmeste rømningsveier, forteller Rohde. Men de har ingen hovedteori om hva som kan ha skjedd med Sigrid. - Det er det som er utfordringen vår, nemlig at ingenting peker seg ut som mest sannsynlig, sier Rohde. I helgen har frivillige letemannskaper fortsatt søket etter Sigrid. Over 300 personer møtte opp både lørdag og søndag. Ifølge TV2 har nå også familien bedt om å få Harald Stabell oppnevnt som bistandsadvokat.
Politiet bekrefter at Sigrid ikke nødvendigvis gikk veien de har saumfart siden forsvinningen. En mulighet er at hun reiste hjemover med T-banen.